คลังหนุนธปท.ดูแลเงินเฟ้อ
"กรณ์" ชมแบงก์ชาติดูแลเงินเฟ้อสำเร็จมาตลอด เตือนหากเงินเฟ้อสูงประชาชนจะได้รับผลกระทบหนัก
18 ต.ค. 2553

"กรณ์" ชมแบงก์ชาติดูแลเงินเฟ้อสำเร็จมาตลอด เตือนหากเงินเฟ้อสูงประชาชนจะได้รับผลกระทบหนัก
นายกรณ์ จาติกวณิช รมว.คลัง กล่าวว่า การพัฒนาเศรษฐกิจไทยให้เติบโตได้อย่างมีเสถียรภาพและยั่งยืน ต้องให้ความสำคัญกับการดูแลปัญหาเงินฟ้อ ซึ่งที่ผ่านมาธนาคารแห่งประเทศไทย หรือ ธปท. ประสบความสำเร็จในการใช้นโยบายการเงินดูเงินเฟ้อมาตลอดระยะเวลา 10 ปี จนทำให้เวลานี้อัตราเงินเฟ้อของไทยอยู่ในระดับต่ำ ส่งผลให้มีบางฝ่ายเรียกร้องให้ ธปท.หันมาใหความสำคัญกับการดูแลอัตราแลกเปลี่ยนมากขึ้น
รมว.คลัง กล่าวว่า หากเกิดปัญเงินเฟ้อสูงขึ้นจนกลับไปอยู่ในระดับ 10-20% เหมือนกันช่วง 10 กว่าปีที่ผ่านมาอีกครั้ง จะกลายเป็นปัญหาใหญ่ เพราะจะส่งผลกระทบต่อประชาชนทุกคน ไม่เพียงแค่ผู้ประกอบการภาคเอกชนเท่านั้น เนื่องจากอัตราเงินเฟ้อที่สูงขึ้น จะทำให้เกิดภาระรายจ่ายต่อประชาชนโดยเฉพาะผู้ที่มีรายได้น้อยเพิ่มขึ้นตามมา และที่ผ่านมายังพบว่าหลายประเทศหากไม่สามารถควบคุมอัตราเงินเฟ้อได้ เศรษฐกิจก็จะไม่เติบโตอย่างยั่งยืน
ทั้งนี้ กรณีที่ ม.ร.ว.ปรีดิยาธร เทวกุล อดีตรองนายกรัฐมนตรีและรมว.คลัง เสนอให้กระทรวงการคลังเก็บภาษีเงินทุนไหลเข้าตลาดตราสารหนี้ เท่ากับส่วนต่างดอกเบี้ยเพื่อแก้ปัญหาเงินบาทแข็งค่าว่า รัฐบาลพร้อมรับฟังข้อเสนอของทุกฝ่าย ซึ่งธปท.เป็นผู้ดูแลปัญหาค่าเงินบาทอย่างใกล้ชิด โดยก่อนหน้านี้รัฐบาลได้ประกาศมาตรการช่วยเหลือผู้ประกอบการเอสเอ็มอีให้สามารถรับความเสี่ยงกับความผันผวนของอัตราแลกเปลี่ยนแล้ว